Bulle wen op Nuweland selfs ná dáái rooikaart | Maroela Media
Bulspan (Foto: Bulls/Twitter)
Sy naam is Smith… Chris Smith.
Terwyl sommige Bul-ondersteuners nog vroeër in die seisoen gemor het dat die 26-jarige dalk nog 'n bietjie té nat agter die ore is om die losskakel-leisels eendag by Morné Steyn in Pretoria oor te neem, het hy gisteraand op Nuweland gewys dat hy onder groot druk kan presteer.
Die voormalige Maties-ster het eers met sy goedberekende skop 'n sleutelrol in Marco Jansen van Vuren se drie gespeel, waarna hy komkommerkoel gebly het om die daaropvolgende doelskop oor die dwarslat te jaag.
Daardie einste skop het gesorg dat die Blou Bulle vir die Westelike Provinsie met 22 – 20 in hul eie agterplaas geklop het.
En wat 'n Bul-sege was dit nie!
Nie net was dit die Pretorianers se eerste Curriebeker-sege in 11 jaar op Nuweland nie, maar hulle het dit met net 14 spelers op die veld vermag nadat Jacques van Rooyen vroeër met 'n rooikaart van die veld gejaag is.
Die Bul-stut is in die 47ste minuut van die wedstryd vir 'n gevaarlike têkkel deur AJ Jacobs koelkas toe gestuur – ten spyte van die feit dat die TV-skeidsregter Rasta Rasivhenge aanvanklik 'n geelkaart as strafmaatreël aanbeveel het.
Hoewel die Bulle – en veral seker Jake White – die beslissing ongetwyfeld bevraagteken het, was daar nie veel kans om daaroor te tob nie.
In die volgende 30 minute het die tuisspan twee keer – danksy Angelo Davids en Ernst van Rhyn se drieë – punte aangeteken.
Maar die Pretorianers het karakter getoon waaroor klassieke skrywers soos William Shakespeare net kan droom, terwyl hulle terselfdertyd ook met die avontuurlus en vasberadenheid van 'n karakter in 'n Clive Cussler- of Dan Brown-aksieverhaal gespeel het.
Dit was 'n uitstekende wen vir Duane Vermeulen se span en die Bulle het hul houvas op die Curriebeker-punteleer verstewig.
Vir die WP het spelers soos Angelo Davids en Juarno Augustus uitgeblink.
Blou Bulle: Drieë: Kurt-Lee Arendse (2) en Marco Jansen van Vuren. Doelskoppe: Chris Smith (2). Strafskop: Smith.
Westelike Provinsie: Drieë: Juarno Augustus, Angelo Davids en Ernst van Rhyn. Doelskop: Damian Willemse. Strafskop: Willemse.
Die blou bul eet nie van die vloer af nie, veral nie Nuweland se gras nie. Wat 'n wen, bulle met soveel karakter gespeel selfs na die belaglik rooi kaart. WP kaptein bankie toe op 57 min, volle 7 min langer as my voorspelling. Die man of the match was Chris Smit….. Trokkie was goed maar Duane en kie het hom 'n paar keer in reverse gear gehad. En dan het Duane gewys daar is nie sy gelyke as kaptein en losvoorspeler in SA nie. Volle 80 min gespeel sy span van voor af gelei tot 'n oorwinning met 14… Lees meer »